લોકો જાત જાતની રીતે વિરોધ પ્રદર્શિત કરે છે. પત્નીઓ વિરોધ પ્રદર્શિત કરવાં રસોઈ નથી બનાવતી અથવા પતિને ન ભાવતી વસ્તુ બનાવે છે. મહિલાઓ પાણીના પ્રશ્ને માટલા સરઘસ કાઢે છે. અણ્ણા હઝારે જેવાઓ ઉપવાસ પર ઉતરે છે. પોલીસ કોઈ કેસ ઉકેલવામાં નિષ્ફળ જાય તો એમને બંગડીઓ બતાવી વિરોધ કરવામાં આવે છે. બેન્ક કર્મચારીઓ વિરોધ કરવાં ‘પેન ડાઉન’ અને હવે ‘કોમ્પ્યુટર શટ ડાઉન’ કરે છે. સરકારી કર્મચારીઓ ‘વર્ક ટુ રુલ’ દ્વારા વિરોધ પ્રદર્શિત કરે છે (જોકે લાંચ પડાવવા પણ આ જ યુક્તિ વપરાય છે એ જુદી વાત છે!). યુનિવર્સીટીનાં રિઝલ્ટ આવે એટલે વિરોધ કરવાં વિદ્યાર્થી નેતાઓ ફર્નિચરની તોડફોડ કરે છે, અને એટલાથી સંતોષ ન થાય તો કુલપતિની ઓફિસમાં ઘૂસી ઘેરાવ કરે છે. અને નેતાઓનો વિરોધ કરવા કાળા વાવટા ફરકાવવા જેવા શુદ્ધ શાકાહારી વિરોધથી લઈને બુટ ફેંકવા અને તમાચા મારવા સુધીનાં હિંસક પ્રયોગો થતાં જોવાં મળે છે.